Keywords

Summary



Keywords

1. Starptautiskās publiskās tiesības – Apvienoto Nāciju Statūti – Izrietošie pienākumi – Kopienai saistošs raksturs

2. Iestāžu akti – Juridiskā pamata izvēle

(EKL 60. pants, 301. pants un 308. pants; Padomes Regula Nr. 872/2004; Komisijas Regulas Nr. 1149/2004 un Nr. 874/2005)

3. EK līgums – Īpašumtiesību sistēmas – Neitralitātes princips – Ierobežojumi

(EKL 60. pants, 83. pants, 133. pants, 295. pants un 301. pants)

4. Iestāžu akti – Pamatojums

(EKL 253. pants; Padomes Regula Nr. 872/2004)

5. Starptautiskās publiskās tiesības – Teritorialitātes princips – Kopienas akts, kas paredz ierobežojošus pasākumus pret trešām valstīm – Ārpusteritoriālas iedarbības neesamība

(EKL 60. pants un 301. pants; Padomes Regula Nr. 872/2004; Komisijas Regulas Nr. 1149/2004 un Nr. 874/2005)

Summary

1. Tā kā atbilstoši Līgumam Kopiena ir uzņēmusies kompetenci, ko iepriekš Apvienoto Nāciju Statūtu piemērošanas jomā īstenoja dalībvalstis, šo statūtu normas Kopienai ir saistošas un tai atbilstoši tās dibināšanas līgumam, izmantojot savu kompetenci, ir jāpieņem jebkuras tiesību normas, kas vajadzīgas, lai ļautu tās dalībvalstīm izpildīt pienākumus, kas tām uzlikti saskaņā ar šiem statūtiem.

(sal. ar 67. punktu)

2. Kopienai ir kompetence pieņemt ierobežojošus pasākumus, kas tieši skar privātpersonas, pamatojoties uz EKL 60. pantu un EKL 301. pantu, ja to paredz kopējā nostāja vai kopīga rīcība, kas pieņemta saskaņā ar ES līguma normām par kopējo ārlietu un drošības politiku, un ar nosacījumu, ka šie pasākumi iedarbīgi daļēji vai pilnīgi pārtrauc vai sašaurina ekonomiskās attiecības ar vienu vai vairākām trešām valstīm. Savukārt ierobežojošus pasākumus, kam nav nekādas saistības ar trešās valsts teritoriju vai tās pārvaldītājiem, nevar pamatot tikai ar šīm normām. Tomēr Kopienai ir kompetence ieviest šādus pasākumus, pamatojoties uz EKL 60., EKL 301. un EKL 308. pantu.

Šajā sakarā Kopienai bija kompetence, tikai uz EKL 60. un EKL 301. panta pamata, pieņemt Regulu Nr. 872/2004 par turpmākiem ierobežojošiem pasākumiem attiecībā uz Libēriju, kā arī Regulas Nr. 1149/2004 un Nr. 874/2005, ar ko groza šo pirmo regulu, ar ko Kopienā īsteno ierobežojošos pasākumus pret bijušo Libērijas prezidentu Čārlzu Teiloru un tā partneriem, ko paredz Kopējā nostāja 2004/487. Ciktāl Apvienoto Nāciju Drošības padome, institūcija, kurai starptautiskā sabiedrība ir uzticējusi galveno lomu starptautiskā miera un drošības uzturēšanā, uzskata, ka šis bijušais prezidents un viņa partneri vēl arvien var apdraudēt mieru Libērijā un tās kaimiņvalstīs, ierobežojošos pasākumus, kas ieviesti attiecībā uz tām personām, kam ir pietiekama saikne ar šīs valsts teritoriju un tās pārvaldītājiem, var uzskatīt par tādiem, kas paredz daļēji vai pilnīgi pārtraukt vai sašaurināt ekonomiskās attiecības ar vienu trešo valsti EKL 60. panta un EKL 301. panta izpratnē.

(sal. ar 68., 69. un 74. punktu)

3. Neraugoties uz EKL 295. pantu, saskaņā ar kuru katra dalībvalsts reglamentē īpašumtiesību sistēmu, pārējās Līguma normas atļauj Kopienai pieņemt sankciju vai drošības pasākumus, kas ietekmē privātpersonu īpašuma tiesības. Tā tas it īpaši ir konkurences jomā (EKL 83. pants) un tirdzniecības politikas jomā (EKL 133. pants). Tā tas ir arī ar pasākumiem, ar ko paredz daļēji vai pilnīgi pārtraukt vai sašaurināt ekonomiskās attiecības ar vienu vai vairākām trešām valstīm, kuri ir ieviesti saskaņā ar EKL 60. pantu un EKL 301. pantu.

(sal. ar 77. punktu)

4. Formas nepilnības dēļ, ja vienā no regulas preambulas apsvērumiem fakti ir atspoguļoti kļūdaini, nevar tikt atcelts viss akts, ja citi preambulas apsvērumi paši par sevi sniedz pietiekamu pamatojumu.

(sal. ar 81. punktu)

5. Regula Nr. 872/2004 par turpmākiem ierobežojošiem pasākumiem attiecībā uz Libēriju, kā arī Regulas Nr. 1149/2004 un Nr. 874/2005, ar ko groza pirmo regulu, attiecas tikai uz tiem līdzekļiem un saimnieciskajiem resursiem, kas atrodas Kopienas teritorijā, un līdz ar to tām nav ārpusteritoriālas iedarbības. Līdz ar to šīs regulas nepārkāpj ārpusteritorialitātes principu. Apstāklim, saskaņā ar kuru rīcība, kas ir apstrīdēto regulu pamatā, rada sekas tikai Kopienas iekšienē, nav nozīmes šajā sakarā, jo pasākumu, kas veikti atbilstoši EKL 60. un 301. pantam, mērķis ir Kopienā tieši ieviest kopēju nostāju vai kopīgu rīcību, kas pieņemta saskaņā ar ES līguma noteikumiem par KĀDP un paredz rīcību attiecībā pret trešām valstīm. Saskaņā ar LES 11. panta 1. punktu viens no KĀDP mērķiem ir saglabāt mieru un stiprināt starptautisko drošību saskaņā ar Apvienoto Nāciju principiem. Šādu mērķi nevar pilnībā sasniegt, ja Kopiena ierobežotu savu rīcību ar gadījumiem, kuros situācija, kas ir tās iejaukšanās pamatā, rada sekas tikai tās teritorijā.

Tas pats attiecas uz apstākli, ka attiecīgās regulas skaidri paredz radīt sekas Libērijas teritorijā, jo EKL 60. pants un EKL 301. pants precīzi pilnvaro Kopienu ieviest pasākumus, kas ietver ekonomiskas sankcijas, kas paredzētas seku radīšanai trešās valstīs.

(sal. ar 106.–108. punktu)